# Grammaire de P. de la Ramée/Chapitre 1.1

isciple. Ie deſire (mõ præcepteur) dentendre de vous la Grammaire Frãcoyſe, ainſi que iay entẽdu la Latine & la Grecque moyẽnant quil ne vous ſoit moleſte. præceptevr. Certe nulle choſe ne me ſcauroit eſtre plus agreable, que de fauoriſer a tant louable & hõneſte deſir : mais quand vous appelles Grammaire Francoyſe, nentendes vous point Gaulloyſe ? d. Pourquoy doncques ? p. Car combien que les Romains & les Francoys nous ayent innoue vne infinite & de parolles & de facõs de parler, de maniere q̃ noſtre langaige ſoit appelle tantoſt Roman, tantoſt Francoys, toutesfois la Grammaire Gaulloyſe nous eſt demeuree es nombres & cas des noms : es perſones & coniugaiſons des verbes : en toute terminaiſon de chacun mot : au baſtiment & ſtructure de loraiſon : & quelque eſpece que les eſtrãgers ayent apportee en la Gaulle, les Gaulloys lont habillee a la Gaulloyſe : & de vray nous ne parlõs ny Latin (comme il eſt bien manifeſte) ny Francoys, comme apert par beatus rhenanus au liure des euãgiles tranſlatees en Francoys, ou il ny a mot qui ſoit au jourdhuy entẽdu en France. d. Vous me racontes vne choſe bien nouuelle a mon regard, & toutesfois veritable, & me ſouuient que es confins d’Allemaigne lon appelle noſtre parler, Roman : & puis que les Francoys ont eſte dorigine germains, & quilz ont demeure & commande ſi longuement en Germanie, il ſenſuit bien que le langaige Francoys eſtoit germain, lequel nos Gaulloys nentendent aucunement. Parquoy ie confeſſe que voſtre demande eſt raiſonnable, & que la Grãmaire Francoyſe ceſt la Grammaire Gaulloyſe. Voules vous dõcques que ie vous interrogue tout ſimplement de ceſte Grãmaire Gaulloyſe ou Francoyſe ? p. Ouy Vrayment : Car ainſi ie cognoyſtray voſtre eſprit, & vous voyres entieremẽt le vouloir que ie vous porte. d. Dictes moy doncques que eſt ce que Grammaire ? p. Ceſt vng art de bien parler, qui eſt de bien & correctement vſer du langaige, ſoit en proſodie ou orthographe, ceſt a dire en vraye prolation ou eſcripture. d. Combien de parties at elle ? p. Deulx, Etymologie & Syntaxe. d. Queſt ce que Etymologie ? Ceſt la premier partie de Grammaire, qui declaire les proprietes des letres, ſyllabes & mots. d. Queſt ce que letre ? p. Ceſt vng ſon indiuiſible, comme en ce mot, Bon, il y a trois letres, b, o, n. La proſodie & orthographe des letres, eſt priſe de leur puiſſance. d. Ie vous prie expoſes moy la puiſſance que les Francoys donnent aux letres, & ſil y a quelque choſe deſgare, comment on le pourroit radreſſer. p. Ie vous ay dict principallemẽt en la Grammaire Latine, de la puiſſance des letres, mais ſi ſe rencontre icy quelque different, ie le vous diray. Nos Gaulloys (ainſi que nous auons mõſtre au liure des meurs de lanciẽne Gaulle) auoient leurs characteres, & les appeloyent par noms Gaulloys : & en commandant aux Grecs, ils leurs ont dõne les characteres auec leurs noms, tout ainſi que nous ont faict les Romains : comme incidamment nous pourrons remarquer en nommant les letres par les noms Gaulloys, ou biẽ par leur ſons : En quoy ieſpere que vous prendres quelque plaiſir : Car ie vous aſſeure biẽ quel a langue Francoyſe deuemẽt entendue ſeruiroit grandement a bien proferer la lãgue Grecque & Latine, & a recognoiſtre pluſieurs conformites de noſtre langue auec lune & lautre. d. Vous me donnes eſperance de quelque plus grande choſe que ie ne eſperoy : Commences doncques. En combien deſpeces diuiſ€s vous les letres ? p. En deux, ſcauoir eſt en la voyelle & en la conſonne. d. Queſt ce que voyelle ? p. Ceſt vne letre, qui par ſoy peult faire vng ſon entier : elle eſt nommee des Latins par ſa puiſſance. Entre les voyelles les vnes ſe proferent la bouche plus ſerree & plus arrõdie. La premier des ouuertes ceſt, A, que nos Gaulloys ont nomme Alpha, elle na rien de different auec les Grecss & Latins. La ſeconde voyelle ceſt le ſon que nous eſcripuons par deux voyelles a, & u : comme en ces mots, Aultres, Aultel, ou unous pronõcons toutesfois vne voyelle indiuiſible. La cauſe de telle eſcripture eſt biẽ incertaine. Il pourroit bien eſtre que nos Francoys ayent quelquefois prononce ces deux voyelles comme en diphthongue, & puis quilz ayent faict dune diphthongue vne voyelle, comme nous meſmes faiſons auiourdhuy de quelques aultres, ainſi que ſera dict en apres. Ou bien cecy eſt aduenu pourtant que les Francoys voulants eſripre par characteres Romains les ſons de leur parolle, ayent pris ce que ilz ont trouue le plus approchant. Car les anciens Germains (dont ſont yſſus nos Francoys) neſcripuoient point (comme dit Tacite) voyre ilz nont riẽ eſcript en leur langue deuant Charlemagne, cõme teſmoigne Glareanus : & par ainſi il eſt vray ſemblable, que venants en la Gaulle (ou ilz ont trouue les Gaulloys ia long temps auparauãt tout Romaniſes) quilz ont pris les characteres Romains, & en ont marque leur langaige tellement quellement. Car ceſte voyelle neſt ny Grecque ny Latine, elle eſt totallemẽt Frãcoyſe. Brief quelque choſe quil y ayt la diphthongue romaine, au, nexplique point noſtre voyelle par ſa puiſſance. d. Ie vous entend bien, & me ſemble auſſi quil neſt pas conuenable deſcripre vne ſimple voyelle par les characters de deux voyelles, & quil fauldroit icy vne propre figure, cõme ceſt vne propre voyelle : mais quelle figure commanderies vous ? p. Ce neſt point a vous ny a moy de commander au peuple de Frãce : trop bien pouuons nous propoſer noſtre aduis auec toute ſubmiſſion : Ce ſeroit de nous departir le moins qui ſeroit poſſible, de la couſtume, & toutesfois retenir la verite. Cõme icy de comprendre a, & u, en vng meſme charactere, ainſi que la voix les comprend : cõme pourroit eſtre Ꜷ, ꜷ, en eſcripuãt Ꜷtre fꜷte, en forte que lecteur entẽdit que ce ne feuſt que vne letre : pour le moins ce ſeroit dõner occaſiõ a quelquun de mieux faire. d. Voyla quelque commencement, continues. p. La troiſieſme voyelle, ceſt vne voyelle que nos Gaulloys ont appelle l’e menu, & que nous appellons auiourdhuy l’e femenin, l’e brief, l’e clos : comme es dernieres letres de ces mots, Pere ſage, Mere ſote. La quatrieſme ceſt vne voyelle nommee par nos Gaulloys Eta : comme elle eſt nõmee par nous l’e, maſculin, l’e, long, l’e, ouuert : comme en ces mots, Mes, Tes, Ses, quãt nous diſons, Mes biens, Tes biens, Ses biẽs : mais pour ſignifier ceſte lõgueur, nous faiſons ſouuent vne lourde eſcripture en præpoſant vne cõſonne, comme, Deſcouurir, Eſleuer, pour Decouurir, Eleuer. Ce ſont icy deux voyelles differẽtes, non ſeullement de quantite, mais de ſon, de ſorte que la puiſſance de lune ne peult conuenir a la puiſſance de laultre, & quelles ſont pourtant auſſi bien voyelles comme a & ꜷ, encores que ꜷ ſoit tousiours long, comme l’e femenin eſt tousiours brief, & l’e maſulin eſt tousiours lõg. La cinquieſme voyelle ceſt vng ſon entre ſes deux voyelles tantoſt brief, tantoſt long : cõme es dernieres letres de ces mots, Ayme, Traicte, amatus, tractatus, ou il eſt long : item es dernieres ſyllabes de ces mots, Aymer, Traicter, ou il eſt brief. d. Certainemẽt ce ſont icy trois letres bien diuerſes : fauldroit il point trois characteres pour ces trois voyelles ? p. Si quelque bon eſprit les mettoit en auant, de maniere que l’e, femenin fuſt Ȩ, ȩ. L’e, maſculin fuſt E̛, e̛, en ſuppoſant ou ſurpoſant tant ſeullemẽt vng petit crochet, & que le moyẽ fuſt l’e, ſimple ſans aultre diſtinction, ce ſeroit vng grand eclarciſſement de noſtre eſcripture en oſtant la confuſion de trois voyelles : comme en ces mots, Fe̛rmȩte, One̛tȩte. Car lors trois voyelles differentes en ſon & puiſſance ſeroyent differentes de figures & characteres. La ſixieſme voyelle ceſt vng ſon que nous eſcripuõs par deux voyelles e, & u, comme en ces mots, Peur, Meur, Seur, qui ſemble auſſi auoir eſte quelque diphthongue, que nos anceſtres ayent prononcee & eſcripte, & puis apres, cõme nous auons dict de Au, que ceſte diphthongue ayt eſte reduicte en vne ſimple voyelle : ou bien que lon aye pris a peu pres ce que lon pouuoit. A ceſte cauſe il ne ſeroit point auſſi parauenture eſtrange de la marquer ainſi, , , comme en ces mots. r, malr, en comprenant ces deux charactères enſemble, comme la prolation a compris les deux voyelles en vne : La ſeptieſme voyelle ceſt, i, nommee par nos Gaulloys, Iota, qui na rien de differẽt auec le Grec & Latin. d. Par ainſi nous aurions ſept voyelles ouuertes, a, ꜷ, ȩ, e, e̛, , i : qui ſont quatre dauantage que nont les Latins, & trois plus que les Grecs : Diſons des voyelles arrondies. p. La premiere des voyelles proferee la bouche plus ſerree & plus arrondie, ceſt le ſon propre en la premiere & troiſieſme letre de ce mot, Obole. Les Grecs ont faict icy deux characteres, ſcauoir, ω, quand ceſte voyelle eſtoit longue, & lont nomme l’o grand: & ο, quand elle eſtoit briefue, & lont nomme l’o petit. Mais les Latins & les Francoys ont meſpriſe ceſte difference, & nont faict que vn charactere pour ceſte voyelle, comme auſſi ils nont faict en a, & i, en delaiſſant ce differẽt de quãtite, a lintelligẽce de celuy qui la profere : & de faict il ny a en a, i, o, eſtants longs ou briefs aultre ſon, ny aultre puiſſance, comme il y a en ꜷ, ȩ, e, e̛, . Parquoy ne ſera icy beſoing de deux characteres. La ſeconde voyelle arrõdie ceſt le ſon que nous eſcripuons abuſiuemẽt par ou : ceſt icy en Frãcoys vng ſon indiuiſible, comme nous auons dict de ꜷ & , voyre marqué par u ſimple charactere, & prononce non ſeullement par les anciẽs Latins, mais auſſi auiourdhuy par les Italiẽs, Eſpaignols, Angloys, Allemans : & ſemble bien que les anciens Frãcoys en ayent faict le ſemblable : dont appert en ces mots Latins, Bucca, Culter, Dulcis, Fulgur, Guloſus, Iugum, Lupus, Multum, Nutrix, Pulſus Ruber, Sub, Turris, eſquels traduicts en noſtre langue nous prononcons, u, comme nous faiſons ce que nous eſcripuons par ou, comme Bouche, Couſteau, Doulx, Fouldre, Goulus, Ioug, Loup, Moult, Nourrice, Poulſe, Rouge, Soubs, Tours. d. Ce ne ſeroit doncques rien de nouueau dexprimer par ce ſimple charactere ce ſimple ſon, & ſeroit icy vng grãd bien pour la vraye prolation Latine, ou ce ſon eſt ainſi eſcript, & ne ſeroit beſoing de figurer nouuelle figure, puis que ceſte cy nous eſt preſentee auec telle euidence & auec telle vtilite. p. Vous dictes vray, mais il a eſte loyſible a nos maieurs & anceſtres de donner telle figure a tel ſon, que bon leur a ſemble : & les hõmes doctes entre nos voyſins appellent ceſte voyelle u gallicum, l’u Gaulloys : pourtant que les ſeuls Gaulloys entre tant de peuples vſent de ce charactere, pour exprimer la derniere voyelle. Parquoy il ſeroit parauenture mieux de compoſer icy comme en la ſeconde & quatrieſme voyelle vng charactere de deux, comme ſeroit ȣ, ſuppoſant, o, ſoubs u, pourtãt quil ne pourroit bonnement pour ſa rondeur ſe ioindre auec u, ainſii que a, & e, ſe ſont cõioincts en ꜷ, & , & pourroit biẽ eſtre que nos gaullois, & puis les Grecs apres eulx pour la difficulte de telle cõionction ayent ainſi faconne ce meſme charactere. d. Ce ſera doncques icy repeter des Grecs vng charactere Gaulloy. p. Vous dictes vray, & nõ pas toutefois affin den vſer a la Grecque pour vne abbreuiatiõ de deux voyelles en vne diphthõgue. Car ce ſon nous eſt vne ſimple voyelle, cõme aux Latins eſt u, voyelle, cõme aux Latins eſt u, voyelle ſimple di-je, voire qui eſt ſouuent briefue, comme en, Courir, Mourir. Mais ſur tout il fault cõſidere, que la derniere voyelle ceſt le ſon que nous eſcripuõs par u, & que les vrais Grecs & Latins ont eſcript par y, cõme nous auons monſtre clairement en nos eſcolles. Partant nous abuſons lourdement de y, pour la voyelle i. Car les vraies puiſſances de ces letres ſont grandement differentes. d. Ne ſeroit il pas dõcques beaucoup plus propre duſer du charactere y, pour la derniere voyelle, & de u, pour la penultime ? Car en ce faiſant nous aurions noſtre orthographe diſtincte en ces deux voyelles : Dauantage nous ſeroins inſtruicts a biẽ pronõcer la lãgue Grecque & Latine, ou ceſte derniere voyelle eſt marquee par y. p. Tout cela ſeroit a ſoubhaicter, ſi nous auions a forger comme vng nouueau chiffre, & a cõmencer vne orthographe ou il ny en euſt jamais eſte aucune en vſage : mais ceſte vtilite, combien quelle ſoit fort grande, neſt pas ſuffiſante pour abolir vne ſi longue præſcription fondee ſur vng droict legitime, & ſur vne poſſeſſion de bonne foy. d. Certainement ce neſt pas ſans cauſe, que vous doubtes de ces dernieres voyelles, car ſe ſont comme deux cordes en vng luc, qui ſonneroient vne bien differente chanſon. Ce pendãt ie retiens que l’y gregoys vacqueroit en noſſtre orthoghaphe, & ſi nous auions ces trois charactères, ꜷ, , ȣ, Item ȩ, e, e̛, nous aurions dix voyelles nommees par leurs ſons & ainſi figurees.